《新安陈仲献（名策）客蜀总戎幕府，尝赎一俘》
清代·陈维崧

天畔蚕丛路。
记当日、锦城丝管，华阳士女。
一自愁云霾蜀栈，飞下桓家宣武。
有多少、花钿血污。
十万娥眉齐上马，过当年、花蕊题诗处。
葭萌驿，鹃啼苦。
春宵高宴元戎府。
明月下、玉容暗淡，有人低诉。
妾本成都良家子，叹息鸾分钗股。
客亦为、泪零如雨。
掷去黄金归破镜，问德言、还识菱花否？吾事毕，拔身去。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。